Matriekuitslae: Goeie nuus vir Wes-Kaapse skole(V.l.n.r.) Skoolhoof Henry Hockey, minister Schäfer en Metro-Oos-distriksdirekteur Landeka Diamond (Foto verskaf) Debbie Schäfer, Wes-Kaapse minister van onderwys, het Vrydagoggend besoek afgelê aan Scottsville Secondary School om die vrystelling van die individuele uitslae van die 2021 nasionale senior sertifikaat te vier. “Dié skool het reg oor die provinsie die beste verbetering getoon wat slaagsyfer vir verlede jaar betref,” sê Schäfer. Die skool se slaagsyfer het van 29,5% in 2020 tot 64,0% in 2021 gestyg met ŉ soortgelyke getal matrieks wat die eindeksamen afgelê het. “Dit is ŉ verbetering van 34,5%! Hulle het ook ŉ 22,5%-universiteitstoelatingsyfer behaal – dubbel soveel as die vorige jaar.” Schäfer het skoolhoof Henry Hockey en sy span gelukgewys en gesê sy sien uit na selfs ŉ groter verbetering hierdie jaar. Nog ŉ paar skole het ook indrukwekkende toenames in slaagsyfer beleef: “Die getal onderpresterende skole wat ŉ slaagsyfer van minder as 60% het, het vanjaar ook afgeneem van 52 in 2020 tot 40 in 2021. (Ons gebruik die 60%-slaagsyfervlak om te bepaal watter skole ons aandag nodig het, eerder as die 40%-vlak wat die departement van basiese onderwys gebruik.) Dit is ŉ groot verbetering en indrukwekkend omdat dit tydens ŉ pandemie gebeur het. Ons wens al die skole geluk wat onder uitdagende omstandighede baie goed gevaar het,” voeg Schäfer by. Haar departement onderneem om nou saam met die onderpresterende skole te werk sodat hulle ook hul uitslae kan verbeter. Distriksprestasie Angie Motshekga, nasionale minister van onderwys, het Donderdag aangekondig dat twee Wes-Kaapse distrikte, Metro-Noord-onderwysdistrik (MNED) en Eden en Sentrale Karoo-onderwysdistrik (ECKED), die top-10 in die land gehaal het. “Ek wil graag direkteur Wendy Horn van MNED en direkteur Jewel Jonkers van ECKED gelukwens met dié besonderse prestasie. ECKED het ook die grootste toename in slaagsyfer beleef van al ons distrikte.” Die distriksuitslae is soos volg: Kwintiel prestasie Vir die eerste keer sedert die aanvang van die nasionale senior sertifikaat het kwintiel 3-skole ŉ hoër slaagsyfer as kwintiel 4-skole behaal. Hulle het ook ŉ hoër persentasie universiteitstoelatings ontvang, sê Schäfer. Kwintiel 3-skole het in 2020 ŉ slaagsyfer van 75,8% behaal met universiteitstoelating van 32,5%, in vergelyking met kwintiel 4 met ŉ slaagsyfer van 74,7% en ŉ universiteitstoelating van 30,2%. “Ons sal deur die loop van die jaar met die kwintiel 4-skole werk om seker te maak dat hulle ook verder verbeter.” Sy sê die vernouing in die ongelykheidsgaping tussen die kwintiel 4 en 5-skole en kwintiel 1 – 3-skole is beduidend. “Ons het baie hard daaraan gewerk om dié gaping kleiner te maak en nou werp dit vrugte af. As ons kyk na prestasie uit 2008, toe die eerste nasionale senior sertifikaat geskryf is, tot vandag, het ons armer skole baie goed gevorder. Die gaping tussen die slaagsyfer van kwintiel 1 – 3-skole en kwintiel 4-skole het van 12,4% afgeneem tot 1,6%. En die gaping tussen kwintiel 1 – 3-skole en kwintiel 5-skole het van 31,5% tot 16,9% afgeneem. “Dit is ons visie om gehalteonderrig aan elke leerder, in elke klaskamer, in elke skool, in die provinsie te bied. Hierdie statistiek is ŉ bewys daarvan – met volgehoue toewyding is ons op pad om dit te behaal. Baie geluk aan die kwintiel 1 – 30-skole vir dié besonderse prestasie.” Hermerk en aanvullende eksamens Diegene wat nie na wense presteer het nie, het verskeie opsies. “Ek moedig alle leerder aan wat nie hul eksamen geslaag het nie, om nie moed op te gee nie, maar voort te gaan en alles in hul vermoë te doen om graad 12 af te handel.” Daar is maatreëls in plek om berading te ontvang vir enigiemand wat teleurgesteld is met sy of haar uitslae: jy kan die skool nader wat jou in aanraking sal bring met die betrokke mense by die distrikskantoor, of jy kan die Safe Schools-hulplyn kontak by 0800 45 46 47. Diegene wat vir aanvullende eksamens kwalifiseer moet voor 18 Februarie 2022 daarvoor aansoek doen. Aansoekvorms sal by skole en op die Wes-Kaapse departement van onderwys-webwerf beskikbaar wees. Leerders kan ook aansoek doen vir ŉ hermerk (R104 per vak) tot 4 Februarie 2022. Gebruik die volgende skakel: http://www.eservices.gov.za/ Klik hier vir meer inligting oor dié opsies. “Weereens baie geluk aan ons klas van 2021 – dit is ŉ fantastiese prestasie en ons kan alma baie trots wees!”